## Barrachina assenyala que el Consell ja està treballant a “posar fi a l’infern fiscal, intensificar la millora de la qualitat educativa, i reduir les llistes d’espera quirúrgiques”

*** El portaveu destaca que el Consell tindrà 27 secretaries autonòmiques i que els titulars seran nomenats en els pròxims dies
* El Ple del Consell ha nomenat els nous secretaris autonòmics d’Economia, Comunicació, Presidència, Anàlisi, Estudi i Polítiques Públiques, i el comissionat per a la Recuperació
* El conseller ha animat tots els valencians a continuar consumint carn de porc este Nadal perquè és una carn “segura, fiable i enormement nutritiva”**

El portaveu del Consell i conseller d’Agricultura, Aigua, Ramaderia i Pesca, Miguel Barrachina ha comparegut en roda de premsa per a informar sobre els temes tractats en el primer Ple del Consell presidit per Juanfran Pérez Llorca.

Barrachina ha començat la seua intervenció agraint la labor de la seua antecessora en les funcions de portaveu, Susana Camarero, de qui ha assenyalat “les seues virtuts com a gestora, com a parlamentària i també com a portaveu” i ha qualificat el nou Consell que ha pres possessió este dijous de “solvent i equilibrat, compromés i reforçat”.

Segons ha indicat Barrachina, es tracta d’un Consell que ja està treballant des del primer minut, preparat per a “posar fi a l’infern fiscal que han patit els valencians i intensificar la millora de la qualitat educativa, amb llibertat d’elecció de centre, la gratuïtat de zero a tres anys i també amb l’ambició d’ampliar la gratuïtat al primer curs universitari, és a dir més educació, de més qualitat i amb més llibertat”.

De la mateixa manera, ha assegurat que es continuaran reduint les llistes d’espera de prioritat u, de risc vital, que ja han passat de 61 dies a 27, i s’ha tornat a oferir la mà al Govern d’Espanya per a resoldre l’infrafinançament, el fons d’anivellament i les necessitats hídriques que té la Comunitat Valenciana.

**Nomenaments i cessaments**

El portaveu del Consell ha informat que el Govern Valencià comptarà amb tres vicepresidències, huit conselleries i 27 secretaries autonòmiques, els titulars de les quals seran nomenats en els pròxims dies.

En el Ple d’este dijous s’ha nomenat Cayetano García com a secretari autonòmic d’Economia, Vicente Ordaz com a secretari autonòmic de Comunicació, Raúl Mérida com comissionat per a la Recuperació, Jacobo Navarro com a secretari autonòmic d’Anàlisi, Estudi i Polítiques Públiques, i Henar Moliner, com a secretària autonòmica de Presidència.

Així mateix, ha cessat Santiago Lumbreras, com a secretari autonòmic de Relacions Institucionals i Transparència; José Manuel Cuenca, com a secretari autonòmic de Gabinet de President i Comunicació; Pilar Tébar, com a secretària autonòmica de Cultura, i Jesús Gual, com a secretari autonòmic d’Economia, als qui se’ls ha agraït els servicis prestats.

**Pesta porcina**

Durant la roda de premsa i en resposta a una de les preguntes formulades, el portaveu també s’ha referit a la pesta porcina africana, per a assenyalar que no afecta el ser humà i anima tots els valencians a continuar consumint carn de porc en este Nadal.

“La carn del bestiar porcí valencià és una carn segura, fiable, enormement nutritiva i, per tant, anime que el consum no es detinga, ja que no afecta el ser humà”, ha assegurat.

D’altra banda, ha destacat la posada en marxa del reforç de les anàlisis de control, el disseny d’un pla de contingència i l’impuls a la caça de senglars que està arbitrant la vicepresidència de Martínez Mus, d’acord amb la Federació de Caça, especialment en entorns sensibles com el límit amb Catalunya.

El sector porcí està integrat per més de 900 explotacions ramaderes i representa prop del 50 % de l’activitat ramadera de la Comunitat Valenciana per la qual cosa que la Conselleria d’Agricultura ha reforçat les anàlisis amb la finalitat de controlar l’amenaça que suposa esta malaltia per a un sector econòmic tan important. En este sentit, Barrachina ha assenyalat que la Conselleria d’Agricultura durant este 2025 ha fet 2.600 anàlisis preventives els resultats de les quals han sigut negatius, tant en senglars silvestres i com en granges.

A més, ha destacat l’impuls que s’ha donat a la caça durant esta legislatura, la qual cosa ha suposat que “en la Comunitat Valenciana s’haja passat de la persecució del caçador a la promoció, ja que presta una labor pública indispensable”. Barrachina ha manifestat que el Govern del Botànic “va limitar la caça i va demonitzar els caçadors i hui paguem eixes conseqüències” ja que “lamentablement s’ha perdut l’equilibri i actualment hi ha una sobrepoblació de senglars”.

Finalment, el conseller d’Agricultura ha anunciat que el Consell ampliarà fins als 9 milions d’euros les ajudes per al sector ramader que preveuen inversions en matèria de bioseguretat, amb les quals se subvencionarà mesures com el reforç de tancats, la construcció de guals desinfectants, o l’habilitació dels espais de vestuari i dutxa obligatòria.

**Reunió amb el president del Govern**

Barrachina ha assenyalat que “de manera indispensable la reconstrucció després de la dana formarà part l’agenda del Consell” i ha recordat que el president Pérez Llorca ha demanat una reunió amb el president del Govern d’Espanya per a abordar este tema i altres de gran interés per a la Comunitat Valenciana.

Entre estos temes d’interés, i a més de la reconstrucció, Barrachina ha destacat el nou sistema de finançament perquè els servicis públics dels valencians tinguen la mateixa qualitat que els de la resta de ciutadans espanyols; la demanda d’un fons d’anivellament, mentres el sistema de finançament caducat es renova; i l’arribada de recursos hídrics suficients.

Fecha: 04/12/2025